Stig L. Andersson
Stig L. Andersson, Stig Lennart Andersson, f. 1957, dansk landskabsarkitekt. Stig L. Andersson er uddannet på Kunstakademiets Arkitektskole 1981-86 og lektor i havekunst smst. 1995-2001. Adjungeret professor ved Københavns Universitet fra 2006.
Efter flere ophold i Japan etablerede Stig L. Andersson i 1994 egen tegnestue, fra 2005 med navnet SLA A/S. Blandt mange planlægningsopgaver inden for by, landskab og byrum er Glostrup Rådhuspark (1997-2000), Hillerød Bibliotek og Videnscenter (1999-2001), Frederikssund Havneplads (1999-2002), boligbebyggelsen Trylleskoven i Solrød (planlagt 2004) og Valby Idrætspark (2005-06). I disse samt lignende arbejder i Norge og Sverige er borgerinddragelse en væsentlig del af opgaveløsningen.
Stig L. Andersson modtog i 2002 Eckersbergs Medalje, i 2014 C.F. Hansen Medaljen. I 2006 blev han medlem af kunstnersammenslutningen Kammeraterne.